text: To mænd varetægtsfængslet for våbenbesiddelse
  09 februar 2015 kl. 05.56
  To mænd blev søndag varetægtsfængslet for indbrud, trusler og overtrædelse af våbenloven.
  To mænd på 43 og 29 år fra Sønderborg er søndag blevet varetægtsfængslet i fire uger af dommeren i retten i Sønderborg. Det oplyser Syd- og Sønderjyllands Politi.
  De to blev overrasket ved en boligblok i Sønderborg lørdag. Her truede de med, hvad der viste sig at være en ladt gaspistol. De er også sigtet for at være i besiddelse af en totenschlæger og en peberspray. Foruden våbenloven er de sigtet for trusler, forsøg på ulovlig tvang og for indbrud.
  Den ene er desuden sigtet for at være i besiddelse af 35 gram amfetamin og den anden for salg af ikke under 300 gram amfetamin.
  I grundlovsforhøret erkendte de mindre dele af sigtelsen, men de valgte begge ikke at kære fængslingen.
  To mænd fængslet i #Sønderborg for bl.a. indbrud, trusler og overtrædelse af våbenloven. Læs: http://t.co/EgrVti5R6U #politidk
  
  